Diġa kelli l-opportunita' nitkellem dwar l-avvenimenti reċenti fil-Parlament. Tajjeb li naraw l-istampa kollha u mhux nintilfu fid-dettall. Ġara dak li jiġri dejjem. L-Opposizzjoni tfittex l-iktar punt debboli tal-Gvern u wara tattakkah fejn iweġġa' l-iktar. Tagħmel dan biex iddgħajfu tant sakemm, kif ngħidu bil-Malti, ma jkunx jiflaħ iqum għal oħra. Il-Labour taħt Joseph Muscat hekk qed jagħmel bla rispett lejn xejn u lejn ħadd. Hekk ukoll għamel il-PN (b'mod ferm iktar fin!) fil-konfront tal-Gvern ta' Alfred Sant fil-perjodu 1996-98. Dak inhar il-punt debboli ta' Alfred Sant kien Dom Mintoff, u Fenech Adami tah il-ħabel. Tah kemm ried fuq in-NET TV. (Tiftakruh lil Pierre Portelli jiġri bil- wara Mintoff?) Tah ħin minn tiegħu fil-Parlament. U l-Gvern ta' Sant ftit ftit ikkollassa. Illum qed jiġri l-istess. Lawrence Gonzi hu l-punt debboli tal-PN. Wera li mhux kapaċi jmexxi għal darba tnejn. Minflok imexxi jipprova jixtri l-kritiċi tiegħu fil-Grupp Parlamentari bil-ħolqien tal-ħatriet ta' Assistent Parlamentari. Żewġ Membri Parlamentari tal-PN ma aċċettawx dawn il-ħatriet. Taw ir-raġunijiet għar-rifjut tagħhom. Qalulu li ma riedux jaċċettaw ħatriet li bħala riżultat tagħhom kien ikollhom jaqgħu fil-muta u minflok ma jagħmlu xogħolhom ta' Membri Parlamentari jkollhom joħorġu biċ-ċensier. Dan kollu jfisser li hemm nuqqas ta' dibattitu intern fil-PN li inevitabilment wassal biex il-kritika l-ħarxa toħroġ fil-beraħ. Fuq ġewwa ma hemm ħadd li lest biex jisma' u jagħti każ. Dan m'hu tort ta' ħadd għajr ta' min suppost li qed imexxi u biċ-ċar wera li ma kienx kapaċi jikseb il-fiduċja reali tal-Partit. Għax il-fiduċja ma tiksibiex meta tirbaħ vot ta' fiduċja fil-Parlament jew fil-Partit. Tirbaħ il-fiduċja meta ta' madwarek, in partikolari dawk li tippretendi li tmexxi, jaċċettaw il-ġudizzju tiegħek. Ikunu lesti li jiddiskutu miegħek, u l-opinjoni tiegħek jagħtuha piz kbir mhux biss għax inti l-mexxej iżda fuq kollox għax jirrispettawk. Lawrence Gonzi m'għandux dawn il-kwalitajiet. Imexxi minn hemm fuq, m'għandux idea ta' x'jaħsbu l-egħruq tal-Partit. Minkejja t-teatrin qatt ma kien viċin l-egħruq tal-Partit. Qatt ma kien attiv fl-istrutturi tal-Partit. Ġie fil-Partit minn imkien. U qatt ma kellu x-xewqa li jaħdem viċin l-egħruq tal-PN. Per eżempju, wara l-elezzjoni tal-1987 meta ma telax sparixxa mill-ewwel mill-Partit sakemm EFA offrielu l-post ta' Speaker! Imma dik storja oħra. Quddiem dan il-punt debboli, n-nuqqas ta' mexxej li kapaċi jmexxi, l-isfidi ma jonqsux. Jidher ċar li l- ftit kellhom l-opportunita' li jsemmgħu leħinhom biex iwasslu l-kritika għall-mod kif inhu immexxi l-pajjiz u l-partit. Altru milli kapitlu magħluq. Il-kapitlu għadu miftugħ beraħ u probabilment ma jingħalaqx ħlief meta Lawrence Gonzi jwarrab jew jitwarrab mit-tmexxija tal-PN. Imbagħad il-PN ikun irid jagħmel snin twal fl-Opposizzjoni biex jinbena mill-ġdid. Biex dak li tkisser taħt it-tmexxija ta' Lawrence Gonzi u dawk ta' madwaru, bil-paċenzja jerġa' jieħu sura. Sadanittant forsi ma tafx kif Lawrence Gonzi jerġa' jmur iqatta' ftit ħin bħala President tal-Azzjoni Kattolika.